**Doctor Who**

A kitűzött feladatra készítsen objektum elvű megoldást C++ nyelven az alábbi szempontok alapján:

*A feladat megoldásához a* [*http://people.inf.elte.hu/gt/oep/library.zip*](http://people.inf.elte.hu/gt/oep/library.zip) *állományban található osztálysablon-könyvtárat kell használnia, azt nem módosíthatja. A saját kódban egyáltalán ne szerepeljen ciklus, illetve rekurzív függvényhívás! Nem származtathat a Procedure osztályból közvetlenül saját osztályt! A bemeneti adatokat tartalmazó szöveges állományokról feltételezzük, hogy helyesen vannak kitöltve, csak a létezésüket kell ellenőrizni. A szöveges állományt csak egyszer nyithatja meg olvasásra és nem használhat a szöveges állomány sorainak számától függő méretű változót. Ha a feladata üres fájlra nem értelmezhető, kezelje le külön ezt az esetet! Globális változókat nem használhat!*

A *Doctor Who* nevű brit televíziós sorozat érdekessége, hogy néhány évadonként mindig új színész játssza a főszereplő *(Doctor)* karakterét. Egy szöveges állományban rögzítjük, hogy melyik évben ki játszotta a *Doctor*-t, és hogy abban az évadban milyen hosszú részeket adtak ki.   
A fájl egy sorának felépítése: Elsőként az adott évadhoz tartozó év (pozitív természetes szám), majd a színész neve (egy szóközök nélküli sztring), majd epizódnév-hossz(perc) párok (egy szóközök nélküli sztring, pozitív természetes szám ) formájában. Az adatok szóközökkel vagy tabulátorjelekkel vannak egy soron belül elválasztva. A szöveges állomány sorait a színészek neve szerint rendezték. Feltehetjük, hogy a szöveges állomány helyesen van kitöltve.   
Példa az állomány egy sorára:

2010 MattSmith EleventhHour 65 BeastBelow 45 VictoryOfTheDaleks 45 TimeOfAngels 40

***Megfelelt szint*** (közepes): Adjuk meg a 2005, vagy az után forgatott évadok részei közül melyik volt a legrövidebb, és hogy melyik évben, melyik színész főszereplésével készült a rész.

***Kiváló szint*** (jeles): Számoljuk meg, hogy hány olyan színész van, aki az összes általa játszott részben 40 perc vagy ennél hosszabb ideig szerepelt.

Nem kell a megfelelt szintű megoldást elkészítenie, ha a kiváló szintűt megoldotta, de ajánlott először a megfelelt szinttel foglalkoznia. Ha azzal készen van, mutassa be a megoldását, és folytathatja a munkát.

A programját töltse fel a beadandó kezelő rendszerbe: http://assignment.elte.hu